ആര്ടിഒ ഓഫീസിലെ സേവനങ്ങള് ഇനി തദ്ദേശ സ്ഥാപനങ്ങളിലൂടെയും ഷൊര്ണൂര്: ആര്ടിഒ ഓഫീസിലെ സേവനങ്ങള്ക്ക് ഇനി മുതല് തദ്ദേശസ്ഥാപനങ്ങളെ സമീപിച്ചാല് മതി. മോട്ടോര്വാഹന വകുപ്പിന്റെ ഓണ്ലൈന് സേവനങ്ങള് ഓരോ തദ്ദേശ സ്വയംഭരണ സ്ഥാപനങ്ങളിലും ലഭ്യമാകുന്ന രീതിയില് പദ്ധതി വരാന് പോവുകയാണ്. തദ്ദേശസ്ഥാപന പരിധിയില് ഇകിയോസ്ക് എന്ന ഇലക്ട്രോണിക് സംവിധാനം സ്ഥാപിച്ച് സേവനങ്ങള് ലഭ്യമാക്കുന്ന രീതിയിലാണ് പദ്ധതി. ഇതിനായുള്ള അപേക്ഷ സ്വീകരിക്കല് ജില്ലയില് തുടങ്ങി. സര്ക്കാരിന്റെ നൂറുദിന പദ്ധതിയിലുള്പ്പെടുത്തിയാണ് മോട്ടോര്വാഹന വകുപ്പിന്റെ ഓണ്ലൈന് സേവനങ്ങളെ തദ്ദേശസ്ഥാപന പരിധികളിലേക്കെത്തിക്കുന്നത്. ആദ്യഘട്ടമെന്ന നിലയില് ഭിന്നശേഷിക്കാരില് നിന്നാണ് കിയോസ്കുകള് പ്രവര്ത്തിപ്പിക്കുന്നതിനായി അപേക്ഷ സ്വീകരിച്ചുതുടങ്ങിയിട്ടുള്ളത്. ഈ വിഭാഗത്തില് 100 അപേക്ഷകളാണ് ഇതുവരെ പാലക്കാട് ആര്ടി ഓഫീസിനു ലഭിച്ചിട്ടുള്ളത്. ഇവര്ക്കു പുറമെ റോഡപകടങ്ങളില് പരിക്കേറ്റവരെക്കൂടി സംവിധാനം പ്രവര്ത്തിപ്പിക്കുന്നതിനായി തിരഞ്ഞെടുക്കും. ലൈസന്സ് പുതുക്കല്, വാഹനനികുതി അടയ്ക്കല് തുടങ്ങി ഓണ്ലൈനായി ചെയ്യാവുന്ന എല്ലാ സേവനങ്ങളും കിയോസ്ക് സംവിധാനം മുഖാന്തരം പൊതുജനങ്ങള്ക്ക് ലഭ്യമാകും. നിലവില് മോട്ടോര്വാഹന വകുപ്പിലെ ഭൂരിഭാഗം സേവനങ്ങളും ഓണ്ലൈനായി ചെയ്യാവുന്ന രീതിയിലാണ് സജ്ജീകരിച്ചിട്ടുള്ളത്. എന്നാല്, പലര്ക്കും ഇതു കൃത്യമായി ഉപയോഗിക്കാന് അറിയില്ല. ഇവരെല്ലാം അക്ഷയകേന്ദ്രങ്ങളെയോ നേരിട്ട് മോട്ടോര് വാഹന ഓഫീസുകളെയോ ബന്ധപ്പെടുകയാണ് ചെയ്യാറുള്ളത്. പുതിയ സംവിധാനം സാധാരണക്കാര്ക്ക് ഏറെ ഗുണം ചെയ്യുമെന്ന കാര്യം ഉറപ്പാണ്.